গে নার্সেস অ্যালায়েন্স

গে নার্সেস অ্যালায়েন্স (জিএনএ) ছিল একটি পেশাগত সংগঠন যা মার্কিন যুক্তরাষ্ট্রের গে এবং লেসবিয়ান নার্স এবং তাদের  স্বার্থ রক্ষার উদ্দেশ্যে প্রতিষ্ঠিত হয়। জিএনএ  ১৯৭৩ থেকে ১৯৮০ সাল পর্যন্ত স্বক্রিয় ছিল। এই সংগঠনটি ছিল আমেরিকার প্রথম নার্সিং সংস্থা, যার মূল লক্ষ্য ছিল এলজিবিটি নার্সদের পেশাগত অধিকার, মর্যাদা এবং কর্মস্থলে নিরাপত্তা নিশ্চিত করা। 

 প্রাক-ইতিহাস এবং প্রতিষ্ঠা 
১৯৭২ সালে আমেরিকান নার্সেস অ্যাসোসিয়েশন (এএনএ)-এর বার্ষিক সম্মেলনে সমকামিতাকে কেন্দ্র করে একটি প্যানেল বা আলোচনাসভার আয়োজন করা হয়। এই আলোচনার মূল উদ্দেশ্য ছিল সমকামী ও সমলিঙ্গপ্রেমী রোগী এবং নার্সদের প্রতি সমাজ ও চিকিৎসাক্ষেত্রে প্রচলিত কলঙ্ক ও বৈষম্য দূর করার প্রয়োজনীয়তা তুলে ধরা।প্যানেলটিতে অংশগ্রহণ করেন দুইজন সমকামী নার্স এবং একজন সমাজতাত্ত্বিক, যাঁরা তাঁদের নিজস্ব অভিজ্ঞতা ও গবেষণার মাধ্যমে দর্শকদের সামনে বিষয়টি ব্যাখ্যা করেন। এই আলোচনায় প্রায় ২৫০০ জন শ্রোতা উপস্থিত ছিলেন। 

১৯৭৩ সালের আগস্ট মাসে পেনসিলভানিয়ার ফিলাডেলফিয়ায় ই. ক্যারোলিন ইনেস এবং জি. ডেভিড ওয়ালড্রন যৌথভাবে গে নার্সেস অ্যালায়েন্স (জিএনএ) -এর প্রতিষ্ঠা করেন। এই পেশাগত সংগঠনের উদ্দেশ্য ছিল সমকামী রোগী ও নার্সদের অধিকার রক্ষা করা এবং স্বাস্থ্যসেবা পেশাজীবীদের ও সমাজের অন্যান্যদের মধ্যে সচেতনতা বৃদ্ধি করা।ইনেসের এই উদ্যোগে বিশেষভাবে উৎসাহ দেন তাঁর পরামর্শদাতা বারবারা গিটিংস। গিটিংসের অনুপ্রেরণায় ইনেস আমেরিকান নার্সেস অ্যাসোসিয়েশনের মধ্যেই একটি গে সংগঠনের সূচনা করার পরিকল্পনা নিয়ে ওয়ালড্রনের সঙ্গে আলোচনা করেন।   ইনেস ১৯৫০-এর দশকে প্রভাবশালী লেসবিয়ান প্রকাশনা দ্য ল্যাডারের  স্বেচ্ছাসেবক হিসেবে কাজ করেছিলেন এবং এবং ১৯৭২ সালে বারবারা গিটিংস ও কাই টোবিনের সঙ্গে মিলে ফিলাডেলফিয়ায় প্রথম গৌরব পদযাত্রার আয়োজন করেছিলেন।  

 বৃদ্ধি এবং প্রতিক্রিয়া 
১৯৭৩ সালের অক্টোবর মাসে, গে নার্সেস অ্যালায়েন্সের  সদস্যরা পেনসিলভানিয়া নার্সেস অ্যাসোসিয়েশনের সম্মেলনে গে পিপল/স্ট্রেট হেলথ কেয়ার  শীর্ষক একটি উপস্থাপনা প্রস্তুত করেন।  যদিও এই উপস্থাপনাটি আনুষ্ঠানিকভাবে সম্মেলন বা অ্যাসোসিয়েশনের স্বীকৃতি পায়নি, তবুও শ্রোতাদের সাড়া এতটাই ইতিবাচক ছিল যে, পরদিন সকালে বিপুল সংখ্যক দর্শকের সামনে আবার তাদের সেই উপস্থাপনটি প্রস্তুত করতে হয়।  ১৯৭৪ সালে, এলজিবিটি স্বাস্থ্য সচেতনতায় অগ্রগামী ডা. হাওয়ার্ড জে. ব্রাউন আমেরিকান জার্নাল অফ নার্সিং- এ লেখা একটি চিঠিতে জিএনএ -এর কথা উল্লেখ করেছেন। সেই চিঠিতে তিনি জিএনএ  -কে সমকামী সম্প্রদায়ের মানুষদের জন্য এক আশার আলো হিসেবে উল্লেখ করেছিলেন। 

বস্টন, ম্যাসাচুসেটস ও নিউ ইয়র্কের মতো প্রধান শহরে গে নার্সেস অ্যালায়েন্স -এর বিভিন্ন শাখা  প্রতিষ্ঠিত হয়।  সংস্থার সদস্যপদ মূল্য এবং ব্যক্তিগত তহবিলের সমন্বয়ে ইনেস ও ওয়ালড্রন আমেরিকান নার্সেস অ্যাসোসিয়েশনের  সান ফ্রান্সিসকো সম্মেলনে অংশগ্রহণ করতে সক্ষম হন। তারা বিভিন্ন স্থানে বক্তৃতা দিতে শুরু করেন এবং বক্তৃতার সময় জিএনএ -এর সদস্য জেরি ডিলনোর একটি সচিত্র উপস্থাপনা ব্যবহার করেন। ডিলনো ছিলেন জিএনএ -এর সম্পাদকীয় পত্রিকা দ্য সিগন্যালের  আলোকচিত্র শিল্পী এবং গ্রাফিক ডিজাইনার। সংগঠনের অন্যান্য গুরুত্বপূর্ণ সদস্যদের মধ্যে ছিলেন টনি আমাডেও, যিনি পেনসিলভানিয়া ককাসের প্রধান ছিলেন, এবং বব সিমকো, যিনি জিএনএ -এর ব্যবসায়িক ব্যবস্থাপক হিসেবে কাজ করতেন। 

জিএনএ অন্যান্য গোষ্ঠীর সাথে সহযোগিতা করেছিল, যার মধ্যে ১৯৭৫ সালে বোস্টনে নারী ও স্বাস্থ্য বিষয়ক একটি সম্মেলনও ছিল যেখানে ১৫০০ জন অংশগ্রহণকারী উপস্থিত ছিলেন।  ১৯৭৭ সালে, জিএনএ-এর প্রথম বার্ষিক সম্মেলন হয় এবং জিএনএ-এর সহ-প্রতিষ্ঠাতা জি. ডেভিড ওয়াল্ড্রনকে এএনএ-এর মানবাধিকার কমিশনে নিযুক্ত করা হয়। 

যদিও সংগঠনটি ক্রমাগত প্রসার লাভ করছিল, ১৯৭৮ সাল নাগাদ সদস্যদের সক্রিয় অংশগ্রহণের অভাবে জিএনএ -এর সভাপতি জন সি. লরেন্স এবং সম্পাদক বব মিলার ঘোষণা দেন যে, যদি অন্য কেউ নেতৃত্বে না আসেন, তবে সংগঠনটি বন্ধ করে দেওয়া হতে পারে১৯৮০-এর দশকের গোড়ার দিকে, জোটটি বিলুপ্ত হয়ে যায়। 

 তথ্যসূত্র 

 বহিঃসংযোগ 

 স্মিথ কলেজের সোফিয়া স্মিথ কালেকশন থেকে, গে নার্সেস অ্যালায়েন্সের রেকর্ড
 স্মিথ কলেজের সোফিয়া স্মিথ কালেকশন থেকে ডকুমেন্টিং লেসবিয়ান লাইভস মৌখিক ইতিহাস প্রকল্পের অংশ হিসেবে ই. ক্যারোলিন ইনেসের সাথে সাক্ষাৎকার।
 ১৯৮৩ সালে নিউ ইয়র্ক সিটিতে একটি প্রাইড প্যারেডে গে নার্সেস অ্যালায়েন্সের সদস্যরা, লেসবিয়ান হারস্টোরি আর্কাইভ থেকে

বিষয়শ্রেণী:১৯৭৩-এ প্রতিষ্ঠিত সংগঠন
বিষয়শ্রেণী:মার্কিন যুক্তরাষ্ট্র ভিত্তিক এলজিবিটিকিউ সংগঠন